偈頌一百六十首  其一二八
作者：釋宗杲
朝代：宋

paragraphs: 福城東有大長者，居福城東海嶼上。
於不思議塵劫中，承事供養無數佛。
善哉長者世希有，如優曇華時一現。
發啟廣大真實心，創無佛處阿蘭若。
若昔智人建梵剎，折草插地即成就。
此心堅固等須彌，或讚或毀不搖動。
魔王軍衆數甚多，睹茲殊勝自摧伏。
長者視身如浮雲，變滅須臾不長久。
當生佛國時節來，撒手便行不回顧。
有子遵義起其家，志願身心俱及第。
仁者則壽語不誣，當知今亦未嘗死。
我來居是阿蘭若，不見長者生遺恨。
故說此偈聊發揚，同住如來寂滅海。